Matul il-lejl fuq soddti jien fittixt lil dak li qalbi tħobb. Fittixtu; ma sibtux! "Ħa nqum, għalhekk, u mmur indur mal-belt, u fit-triqat u l-pjazez noqgħod infittex il-maħbub ta' qalbi." Fittixtu; ma sibtux! Iltaqgħu miegħi mbagħad in-nies tal-għassa, dawk li mal-belt iduru. Rajtuh xejn lill-maħbub ta' qalbi? Bilkemm ilħaqt għaddejthom li ma sibtx lill-maħbub ta' qalbi. Żammejtu, u le ma nitilqu, qabel ma nkun daħħaltu fid-dar t'ommi, fil-kamra wkoll ta' dik illi nisslitni. L-għarus Bniet ta' Ġerusalemm, nitlobkom b'ħerqa, f'ġieħ l-għażżiela jew iċ-ċriev tar-raba', la tqajmux, le, la tqajmux l-imħabba, qabel ma jogħġob lilha. It-tielet taqsima tal-Għanja X'inhuwa dan li tiela' mid-deżert, bħal sħaba ta' duħħan, mimli bir-riħa tfuħ ta' mirra u inċens, b'kull fwieħa tal-merkanti? Ara, il-lettiga, dik ta' Salamun ! Sittin raġel qalbiena hemm madwarha, magħżula minn fost l-aqwa ta' Iżrael. Ilkoll kemm huma jħaddmuh sewwa s-sejf imħarrġin sew fil-gwerra. Kull wieħed minnhom għandu s-sejf fuq ġenbu, għall-biża' ta' xi ħasda tul il-lejl. Is-sultan Salamun għalih innifsu tron għamel mill-injam tal-Libanu. Tal-fidda għamilhom il-kolonni tiegħu, id-dahar u l-ġnub tad-deheb, is-siġġu ksieh bil-porpra, l-isfond intarsjat bl-ebbanu ġo fih. Ejjew, bniet ta' Ġerusalemm, ejjew, araw, bniet ta' Sijon, is-sultan Salamun, b'dik il-kuruna li xidditlu ommu nhar l-għerusija tiegħu, fil-jum tal-ferħ ta' qalbu.